ROZHODNUTIE KOMISIE
zo 14. apríla 2008
o prechodných ochranných opatreniach v Spoločenstve v súvislosti s klasickým morom ošípaných na Slovensku
[oznámené pod číslom K(2008) 1525]
(Text s významom pre EHP)
(2008/303/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 3,
keďže:
(1)
Na Slovensku došlo k výskytu ohniska klasického moru ošípaných.
(2)
Vzhľadom na obchodovanie so živými ošípanými a určitými výrobkami z ošípaných môže výskyt tohto ohniska predstavovať ohrozenie stád v ostatných členských štátoch.
(3)
Slovensko prijalo opatrenia v rámci smernice Rady 2001/89/ES o opatreniach Spoločenstva na kontrolu klasického moru ošípaných (2).
(4)
Veterinárne podmienky a požiadavky na udeľovanie osvedčení na obchodovanie so živými ošípanými sú ustanovené v smernici Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (3).
(5)
Veterinárne podmienky a požiadavky na udeľovanie osvedčení na obchodovanie so spermou ošípaných sú ustanovené v smernici Rady 90/429/EHS z 26. júna 1990, ktorou sa ustanovujú požiadavky na zdravotný stav zvierat, platné pri obchodovaní so spermou ošípaných v rámci Spoločenstva a jej dovoze (4).
(6)
Veterinárne podmienky a požiadavky na udeľovanie osvedčení na obchodovanie s vajíčkami a embryami ošípaných sú ustanovené v rozhodnutí Komisie 95/483/EHS z 9. novembra 1995, ktorým sa určuje vzor osvedčenia pre obchod vo vnútri Spoločenstva s vajíčkami a embryami ošípaných (5).
(7)
V očakávaní zasadnutia Stáleho výboru pre potravinový reťazec a zdravie zvierat a v spolupráci s príslušnými členskými štátmi je vhodné prijať prechodné ochranné opatrenia.
(8)
Toto rozhodnutie preskúma Stály výbor pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Bez toho, aby boli dotknuté opatrenia smernice Rady 2001/89/EHS, a najmä jej články 9, 10 a 11, Slovensko zabezpečí, aby:
a)
sa z chovov a do chovov ošípaných, ktoré sa nachádzajú v oblasti uvedenej v prílohe, neprevážali žiadne ošípané;
b)
sa preprava ošípaných na zabitie z chovov situovaných mimo oblasti uvedenej v prílohe na bitúnky umiestnené v uvedených oblastiach a preprava ošípaných cez uvedenú oblasť povoľovala len po hlavných cestách alebo železniciach a v súlade s podrobnými inštrukciami poskytnutými príslušnými orgánmi, aby sa počas prepravy zabránilo priamemu alebo nepriamemu kontaktu predmetných ošípaných s ostatnými ošípanými.
2. Odchylne od odseku 1 písm. a) môžu príslušné orgány povoliť prepravu ošípaných priamo na bitúnok, ktorý sa nachádza v oblasti uvedenej v prílohe, alebo vo výnimočných prípadoch na určené bitúnky mimo uvedenej oblasti na Slovensku na okamžité zabitie.
Článok 2
1. Slovensko zabezpečí, aby sa žiadne ošípané okrem tých, ktoré sa posielajú na okamžité zabitie priamo na bitúnok, neodosielali do iných členských štátov a tretích krajín okrem prípadov, keď ošípané:
a)
pochádzajú z chovu, ktorý sa nachádza mimo oblasti uvedenej v prílohe, a
b)
boli aspoň 30 dní pred nakládkou alebo, ak majú menej ako 30 dní, od narodenia držané v chove pôvodu a
c)
pochádzajú z chovu, do ktorého neboli počas 30 dní bezprostredne pred odoslaním predmetných ošípaných dodané žiadne živé ošípané.
2. Príslušný veterinárny orgán Slovenska zabezpečí, aby o odoslaní ošípaných do iných členských štátov boli upovedomené ústredné a miestne veterinárne orgány členského štátu určenia a všetky tranzitné členské štáty aspoň tri dni pred odoslaním.
Článok 3
1. Slovensko zabezpečí, aby sa žiadne zásielky spermií ošípaných neodosielali do iných členských štátov a tretích krajín, pokiaľ spermie nepochádzajú od kancov chovaných v inseminačnej stanici uvedenej v článku 3 písm. a) smernice Rady 90/429/EHS, ktorá sa nachádza mimo oblasti uvedenej v prílohe.
2. Slovensko zabezpečí, aby sa žiadne zásielky vajíčok a embryí ošípaných neodosielali do iných členských štátov a tretích krajín, pokiaľ vajíčka a embryá nepochádzajú od ošípaných chovaných v chovoch, ktoré sa nachádzajú mimo oblasti uvedenej v prílohe.
Článok 4
Slovensko zabezpečí, aby:
a)
sa do zdravotného osvedčenia, ustanoveného v smernici Rady 64/432/EES, ktoré musí byť pripojené k ošípaným odosielaným zo Slovenska doplnilo toto:
„Zvieratá spĺňajú požiadavky rozhodnutia Komisie 2008/303/ES zo 14. apríla 2008 o prechodných ochranných opatreniach v súvislosti s klasickým morom ošípaných na Slovensku“
b)
sa do veterinárneho osvedčenia, ustanoveného v smernici Rady 90/429/EHS, ktoré musí byť pripojené k sperme kancov odosielanej zo Slovenska doplnilo toto:
„Sperma spĺňa požiadavky rozhodnutia Komisie 2008/303/ES zo 14. apríla 2008 o prechodných ochranných opatreniach v súvislosti s klasickým morom ošípaných na Slovensku“
c)
sa do osvedčenia o zdravotnom stave, ustanoveného v rozhodnutí Komisie 95/483/ES, ktoré musí byť pripojené k vajíčkam a embryám ošípaných odosielaným zo Slovenska doplnilo toto:
„Vajíčka/embryá (nehodiace sa prečiarknuť) spĺňajú požiadavky rozhodnutia Komisie 2008/303/ES zo 14. apríla 2008 o prechodných ochranných opatreniach v súvislosti s klasickým morom ošípaných na Slovensku“
Článok 5
Slovensko zabezpečí, aby sa vozidlá, ktoré boli použité na prepravu ošípaných alebo ktoré sa nachádzali v priestoroch chovu ošípaných, po každom použití vyčistili a vydezinfikovali, a prepravca predkladá doklad o takejto dezinfekcii príslušnému orgánu veterinárnej správy.
Článok 6
Členské štáty zmenia opatrenia, ktoré uplatňujú pri obchode tak, aby ich zosúladili s týmto rozhodnutím, a prijaté opatrenia okamžite náležitým spôsobom zverejnia. Bezodkladne o tom informujú Komisiu.
Článok 7
Toto rozhodnutie je určené členským štátom.
V Bruseli 14. apríla 2008